《偈颂六十首 其五十》
宋代·释昙华

千年田，八百主。甜瓜彻蒂甜，苦瓠连根苦。君不见禾山解打鼓，又不见采菊东篱下，千山万山叠叠高门户。

又不见光孝僧堂六七间，日日普请搬泥土。又不见临济主中宾宾中主，二三四七面相睹。

报禅流莫莽卤闻，普请欢喜搀先去。去去实不去，途中好善为。

来来实不来，路上莫亏危。又不见主中主，个个衲僧气如虎。

作者简介：释昙华（一一○三～一一六三），号应庵，俗姓江，蕲州黄梅（今属湖北）人。年十七于东禅寺去发。首依随州水南遂禅师。历谒湖南北、江东西诸老宿。至云居，礼圆悟禅师。入蜀，往见彰教绍隆，侍隆移虎丘。辞游诸方，初分座于处州连云寺，继住处州妙严寺。孝宗隆兴改元卒，年六十一。为南岳下十六世，虎丘绍隆禅师法嗣。有宋守铨等编《应庵昙华禅师语录》，收入《续藏经》。事见《语录》及所附宋李浩撰《塔铭》，《嘉泰普灯录》卷一九、《五灯会元》卷二○有传。